M. Sabolová, poslankyňa: (2001-10-24):
A ešte druhá poznámka. Viete veľmi dobre, pred týždňom sme mali možnosť sa stretnúť pri obede s európskymi poslancami pre životné prostredie. Z vášho vstupného referátu zazneli mnohé problematické témy, o ktorých sa na Slovensku bavíme, len nezaznela téma jadrovej energetiky. Keď som ju otvorila, myslím si, že sme nevyužili dostatočne priestor ani z vašej strany a, bohužiaľ, ani z druhej strany na to, aby sme hovorili konkrétne. Ale zase bolo to len množstvo informácií, osobných názorov, a nie adresné vyjadrenie sa k téme, o ktorej dnes rokujeme, a to je rámcová zmluva Slovenskej republiky s Európskou bankou pre obnovu a rozvoj. A toto ma mrzí. Ak táto téma nepôjde do výborov, tak v tomto pléne budú to len informácie, osobné názory. Má ísť do výborov, ktoré sa tomu majú venovať. Sú to hospodársky výbor, finančný výbor a ekologický. (Potlesk.) I. Presperín, podpredseda NR SR: Pán poslanec Andrejčák. I. Andrejčák, poslanec: Ďakujem za slovo. Pán poslanec Ambróš, je dobré, že ste vystúpili, je dobré, že zajtra síce v noci, ale predsa veľa voličov Slovenskej republiky si bude mať možnosť vás vypočuť. Ale než vám poviem svoj názor, pani kolegyňa Sabolová, ďakujem za veľmi múdre vystúpenie. Som presvedčený, že všetci Slováci, ktorým vy, pán predseda výboru pre životné prostredie, chcete zdražiť elektrickú energiu, a všetci Slováci, ktorým chcete sypať na hlavu ešte viacej popola a olova a iných škodlivín, vám primerane poďakujú. Po vašej prázdnej a hamotinami naplnenej reči budú zelení mať určite ešte menej priaznivcov aj voličov. Aspoň sa zníži nebezpečie, že budeme nútení znovu počúvať také reči, ako ste práve nám predviedli. Ale toľko naivity na tému atómových a tepelných elektrární tu ešte neodznelo a dúfam, že už dlho neodznie. Ale chápem vaše vystúpenie ako ďakovnú reč koaličnej rade za funkciu predsedu výboru Národnej rady. To stojí za to, aby sa človek aj zhodil. I. Presperín, podpredseda NR SR: Pán poslanec Oberhauser. V. Oberhauser, poslanec: Ďakujem, pán predsedajúci. Vystúpe-nie pána poslanca Ambróša len ukázalo, že vo vládnej koalícii vlastne nie sú ujasnené základné otázky. A je zvláštne, že táto koalícia potom rozhoduje o vážnych veciach, akými je aj odstavenie prvého a druhého bloku V-1 v Jaslovských Bohuniciach. Predsa nie je možné, aby časť tej istej vládnej koalície tvrdila, že atómová elektráreň je absolútne bezpečná, a druhá časť tej istej vládnej koalície tvrdila, že ju treba ihneď zavrieť. To sú diametrálne rôzne situácie vo vzťahu k tejto elektrárni. A mám dojem, že by sme mali dať prestávku v rokovaní k tomuto bodu a vládna koalícia by sa mala odobrať si ujasniť základné východiská na podpísanie tejto zmluvy. Na druhej strane treba povedať, že práve v tomto čase sa rozhoduje o zvyšovaní cien energie, ktoré veľmi vážne ovplyvnia život na Slovensku. Nielenže odstavením prvého a druhého bloku sa vlastne zavrie elektráreň, ktorá vyrába najlacnejšiu elektrinu z tohto zdroja, oveľa lacnejšiu ako z tepelných elektrární, ktoré pôjdu ďalej, ale na dôvažok vláda pripravuje zvýšenie cien plynu o 20 % zhruba a, ako sama ministerka financií povedala, dotkne sa to tretiny domácností tých najchudobnejších ľudí na Slovensku. Čiže aké oni budú mať tu alternatívy? Drahý plyn, drahú elektriku. A za takýchto podmienok pri mzdách na úrovni nejakých pár percent z európskeho priemeru majú naši ľudia žiť a existovať? Viete, toto sú skutočné otázky, ktorými by sme sa mali zaoberať a aj z takýchto pohľadov posúdiť aj otázku uzatvárania a likvidácie jadrovej elektrárne. Bezpečnosť je vážna vec, ale konečne si, vážení páni, ujasnite, aké sú naše pozície. I. Presperín, podpredseda NR SR: Pani poslankyňa Belohorská má slovo. I. Belohorská, poslankyňa: Ďakujem pekne, pán predsedajúci. Pán poslanec, vy sám ste povedali, že by sme mali k energetickému programu pristupovať podstatne zodpovednejšie a komplexnejšie. Veď vy sám ste na to poukázali, že takéto jednotlivé vytrhávanie z celého komplexu stratégie, ktorú má robiť vláda, je nezodpovedné. Hovorili ste ale súčasne aj o tom, že dehonestujeme politického protivníka. Vy si skutočne myslíte, že tento národ a my ako vaši politickí protivníci sme zabudli na nejaké krvavé paprče a to, čo sa nám vykrikovalo tu a za čo sa nám dodnes deň nik neospravedlnil?! Vy hovoríte o zodpovednom prístupe tejto vlády, ktorá urobila to, čo bolo treba z hľadiska bezpečnosti v Jaslovských Bohuniciach za rok urobiť, a nehovoríte o tom, kde je dnes niektorý z týchto členov vlády. Pozrite sa ako rokujeme. Pozrite sa, kde sú predsedovia výborov, kde sú ostatní zodpovední, kde je premiér, kde sú ministri, ktorí zodpovedajú za túto problematiku. Pán predsedajúci už pripravoval, že sa bude hlasovať, aby sa možno mobilmi pozvolávali vaši poslanci, ktorí odhlasujú zmluvu, ktorú ste nevideli. Veď vám to tu povedala vaša pani poslankyňa, členka výboru, ktorý za to zodpovedá. Ako môžem ja ako člen iného výboru veriť, že poslanci, ktorých si zvolil národ, si plnia svoju kontrolnú funkciu smerom ku vláde? Hovoríte o vysokej cene energií a o tom, že vlastne my pristupujeme nezodpovedne, lebo odmietame peniaze. Nie, nikto nám totiž nedá žiadne peniaze. Ak táto vláda zvýši cenu energií, tak to zaplatia sami občania.  Takže ak tu hovoríme o zodpovednosti niekoho, vysvetlil vám to aj z hľadiska spádu ťažkých kovov a ostatných vecí aj pán poslanec Prokeš. I. Presperín, podpredseda NR SR: Ďakujem. Pán poslanec Hofbauer má slovo. R. Hofbauer, poslanec: Pán poslanec Ambróš, vy ste veľa razy začínali vetu konštatovaním, že „nadobudol som dojem“. Viete, z vášho vystúpenia ja som zas nadobudol dojem, že  buď ste tu neboli počas rozpravy, alebo keď ste tu boli, tak ste neboli asi duchom prítomný, alebo ste si, neurazte sa, sedeli na ušiach, pretože tu už odznelo také kvantum vecných faktografických informácií, že už bolo dostatok času aj priestoru na to, aby ste neuvádzali nezmysly, ktoré ste prednášali vo svojom vystúpení. Ja sa dotknem iba jediného. Slovensko je podľa vás vraj bohaté na energetické zdroje. Zmieňte sa mi, prosím vás, na aké. Slovensko je, naopak, jeden z mála štátov, ktoré sú nesmierne chudobné na energetické zdroje. Tak čo tu zavádzate ako poslanec za Stranu zelených. Vy ako poslanec za Stranu zelených propagujete paroplyn, propagujete fosílne palivá, propagujete exhaláty, zhoršovanie ovzdušia a ničenie ozónovej vrstvy? Ste vy celkom takto ináč v poriadku so svojimi názormi? Je to v súlade so zelenou problematikou? A čo sa týka odborných a neodborných vyjadrovaní ku jadrovej bezpečnosti elektrárne Jaslovské Bohunice, myslím, že niet renomovanejších odborníkov na túto problematiku, ako sú odborníci Ústavu jadrovej bezpečnosti na Slovensku a odborníci Medzinárodnej agentúry pre jadrovú bezpečnosť v Európe a vo svete. A títo keď dali certifikát jadrovej bezpečnosti a spoľahlivosti na túto elektráreň, tak nie je o tom čo debatovať z vašej strany. Dovoľte otázku: Vy ste v živote videli jadrový reaktor a parogenerátory zblízka? Dotýkali ste sa ich rukami? Výbor pre hospodárstvo a privatizáciu pod mojím vedením bol tam. Boli sme priamo v šachtách a priamo sme videli, ako tieto zariadenia vyzerajú, a sme si mohli overiť priamo od odborníkov, že sú to výnimočne spoľahlivé a bezpečné zariadenia, pretože ešte od spustenia neprišlo ani k jedinej havárii tohto druhu na všetkých typoch VVR. I. Presperín, podpredseda NR SR: Ďalej pán poslanec Kotian.